એશિયન ગેમ્સના પાંચમા દિવસે શૂટર રાહી સર્નોબતે 25 મીટર પિસ્તોલ ઇવેન્ટમાં ગોલ્ડન સફળતા મેળવતાં ભારતને ચોથો ગોલ્ડ મેડલ અપાવ્યો હતો. આ સાથે 18મા એશિયાડમાં ભારતના 4 ગોલ્ડ, 3 સિલ્વર અને 8 બ્રોન્ઝ એમ કુલ 15 મેડલ્સ થઈ ગયા છે. ભારતીય મેન્સ હોકી ટીમે પણ ગોલ્ડ મેડલ તરફ આગેકૂચ કરતાં ગ્રુપ મેચમાં હોન્ગકોન્ગને 26-0ના રેકોર્ડ સ્કોરથી કચડી નાખ્યું હતું. આ સાથે ભારતે તેના હોકી ઇતિહાસમાં આંતરરાષ્ટ્રીય સ્પર્ધામાં સૌથી મોટા અંતરના વિજયનો 86 વર્ષ જૂનો રેકોર્ડ તોડ્યો હતો.